CELEX: 32013D0291
Language: fi
Date: 2013-06-14 00:00:00
Title: 2013/291/EU: Komission täytäntöönpanopäätös, annettu 14 päivänä kesäkuuta 2013 , kolmansista maista ennen 1 päivää heinäkuuta 2013 Kroatiaan tuotuja, tiettyjä Euroopan parlamentin ja neuvoston asetuksen (EY) N:o 853/2004 soveltamisalaan kuuluvia eläinperäisiä tuotteita koskevista siirtymätoimenpiteistä (tiedoksiannettu numerolla C(2013) 3475)  ETA:n kannalta merkityksellinen teksti

18.6.2013   
            
            
               FI
            
            
               Euroopan unionin virallinen lehti
            
            
               L 164/25
            
         KOMISSION TÄYTÄNTÖÖNPANOPÄÄTÖS,
   annettu 14 päivänä kesäkuuta 2013,
   kolmansista maista ennen 1 päivää heinäkuuta 2013 Kroatiaan tuotuja, tiettyjä Euroopan parlamentin ja neuvoston asetuksen (EY) N:o 853/2004 soveltamisalaan kuuluvia eläinperäisiä tuotteita koskevista siirtymätoimenpiteistä
   (tiedoksiannettu numerolla C(2013) 3475)
   (ETA:n kannalta merkityksellinen teksti)
   (2013/291/EU)
   EUROOPAN KOMISSIO, joka
   ottaa huomioon Kroatian liittymissopimuksen ja erityisesti sen 3 artiklan 4 kohdan,
   ottaa huomioon Kroatian liittymisasiakirjan ja erityisesti sen 42 artiklan,
   sekä katsoo seuraavaa:
   
               (1)
            
            
               Kroatian odotetaan liittyvän Euroopan unioniin 1 päivänä heinäkuuta 2013. Eläinperäisiin tuotteisiin tullaan soveltamaan eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) vaatimuksia. Tietyt Kroatiaan ennen kyseistä päivää tuodut eläinperäiset tuotteet eivät kuitenkaan vastaa mainitussa asetuksessa vahvistettuja soveltuvia sääntöjä.
            
         
               (2)
            
            
               Jotkin kyseisistä tuotteista on luovutettu vapaaseen liikkeeseen Kroatiassa, kun taas toisia ei ole vielä saatettu tullimenettelyn alaisuuteen ja ne ovat yhä tullivalvonnassa.
            
         
               (3)
            
            
               Jotta edistetään siirtymistä Kroatian voimassa olevasta järjestelmästä järjestelmään, jossa sovelletaan unionin lainsäädäntöä, on aiheellista säätää siirtymätoimenpiteistä mainittujen tuotteiden pitämiseksi kaupan.
            
         
               (4)
            
            
               Kyseisiä tuotteita pitäisi saattaa vain Kroatian kotimarkkinoille asianmukaisin edellytyksin. Koska nykyinen jäljitettävyysjärjestelmä ei ole riittävä, yritysten, joilla on lupa lähettää tuotteitaan muihin jäsenvaltioihin, ei pitäisi jalostaa tällaisia vaatimustenvastaisia tuotteita.
            
         
               (5)
            
            
               Tuotteita, jotka eivät vastaa asetuksen (EY) N:o 853/2004 säännöksiä, ei pitäisi tuoda muihin jäsenvaltioihin. Jotta voidaan varmistaa, ettei näillä tuotteilla käydä unionin sisäistä kauppaa, jäsenvaltioiden olisi tehtävä asianmukaisia tarkastuksia eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (2) mukaisesti.
            
         
               (6)
            
            
               Näiden tuotteiden viennissä kolmansiin maihin olisi noudatettava asianmukaisia järjestelyjä ja toimittava elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta ja elintarvikkeiden turvallisuutta koskevista menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (3) mukaisesti.
            
         
               (7)
            
            
               Vuoden kuluttua liittymispäivämäärästä tuotteet, joita ei vielä ole luovutettu vapaaseen liikkeeseen tai saatettu markkinoille Kroatiassa tai viety maasta ja jotka ovat yhä tullivalvonnassa varastossa, olisi tuhottava.
            
         
               (8)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Soveltamisala
   Tätä päätöstä sovelletaan eläinperäisiin tuotteisiin, jotka täyttävät seuraavat edellytykset:
   
               a)
            
            
               ne kuuluvat asetuksen (EY) N:o 853/2004 soveltamisalaan;
            
         
               b)
            
            
               ne eivät täytä asetuksen (EY) N:o 853/2004 vaatimuksia;
            
         
               c)
            
            
               ne on tuotu Kroatiaan kolmansista maista ennen 1 päivää heinäkuuta 2013.
            
         2 artikla
   Eläinperäiset tuotteet, jotka on luovutettu vapaaseen liikkeeseen Kroatiassa ennen 1 päivää heinäkuuta 2013
   Edellä 1 artiklassa tarkoitetut tuotteet, jotka on luovutettu vapaaseen liikkeeseen Kroatiassa ennen 1 päivää heinäkuuta 2013, voidaan edelleen saattaa markkinoille Kroatian alueella yhden vuoden ajan kyseisestä päivästä, kunhan ne täyttävät seuraavat vaatimukset:
   
               a)
            
            
               yritykset, joilla on lupa lähettää tuotteitaan muihin jäsenvaltioihin, eivät saa jalostaa niitä;
            
         
               b)
            
            
               ne on varustettava kansallisella merkinnällä, josta säädetään vapaaseen liikkeeseen luovuttamisen ajankohtana voimassa olevissa Kroatian kansallisissa säännöissä ja joka on erilainen kuin Euroopan parlamentin ja neuvoston asetuksen (EY) N:o 854/2004 (4) liitteessä I olevan I jakson III luvussa tarkoitettu terveysmerkintä tai asetuksen (EY) N:o 853/2004 liitteessä II olevassa I jaksossa tarkoitettu tunnistusmerkintä.
            
         3 artikla
   Eläinperäiset tuotteet, jotka on tuotu Kroatiaan mutta joita ei ole luovutettu vapaaseen liikkeeseen ennen 1 päivää heinäkuuta 2013
   Edellä 1 artiklassa tarkoitetut tuotteet, jotka on tuotu Kroatiaan ennen 1 päivää heinäkuuta 2013 mutta joita ei ole luovutettu vapaaseen liikkeeseen ennen tuota päivää, voidaan luovuttaa vapaaseen liikkeeseen Kroatiassa ja saattaa markkinoille Kroatian alueella ainoastaan 30 päivään kesäkuuta 2014 asti, kunhan ne täyttävät 2 artiklassa vahvistetut vaatimukset.
   4 artikla
   Kielto lähettää eläinperäisiä tuotteita Kroatiasta muihin jäsenvaltioihin
   1.   Edellä 1 artiklassa tarkoitettuja tuotteita ei saa lähettää Kroatiasta muihin jäsenvaltioihin.
   2.   Jäsenvaltioiden on varmistettava direktiivin 89/662/ETY ja erityisesti sen 3 artiklan mukaisesti, että 1 artiklassa tarkoitetuilla tuotteilla ei käydä kauppaa jäsenvaltioiden välillä.
   5 artikla
   Vienti kolmansiin maihin
   Edellä 1 artiklassa tarkoitettuja tuotteita voidaan 1 päivään heinäkuuta 2014 ulottuvan siirtymäajan ajan viedä Kroatiasta kolmansiin maihin, kunhan seuraavat edellytykset täyttyvät:
   
               a)
            
            
               vienti on tehtävä asetuksen (EY) N:o 178/2002 12 artiklan mukaisesti;
            
         
               b)
            
            
               kunkin lähetyksen on poistuttava Kroatian alueelta suoraan toimivaltaisen viranomaisen valvonnassa ilman, että lähetys kulkee minkään muun jäsenvaltion alueen kautta;
            
         
               c)
            
            
               kukin lähetys on kuljetettava toimivaltaisen viranomaisen sinetöimässä kuljetusvälineessä, ja sinetit on tarkastettava paikassa, jossa lähetys poistuu Kroatiasta.
            
         6 artikla
   Tullivalvonnassa olevien lähetysten tuhoaminen 1 päivänä heinäkuuta 2014
   Edellä 1 artiklassa tarkoitettujen tuotteiden lähetykset, jotka 1 päivänä heinäkuuta 2014 ovat edelleen tullivalvonnassa, on tuhottava toimivaltaisen viranomaisen valvonnassa.
   Kaikki lähetyksen tuhoamisesta aiheutuvat kustannukset veloitetaan lähetyksen omistajalta.
   7 artikla
   Soveltaminen
   Tätä päätöstä sovelletaan Kroatian liittymissopimuksen voimaantulopäivästä edellyttäen, että liittymissopimus tulee voimaan.
   8 artikla
   Osoitus
   Tämä päätös on osoitettu kaikille jäsenvaltioille.
   
      Tehty Brysselissä 14 päivänä kesäkuuta 2013.
      
         
            Komission puolesta
         
         Tonio BORG
         
            Komission jäsen
         
      
   
   
      (1)  EUVL L 139, 30.4.2004, s. 55.
   
      (2)  EYVL L 395, 30.12.1989, s. 13.
   
      (3)  EYVL L 31, 1.2.2002, s. 1.
   
      (4)  EUVL L 139, 30.4.2004, s. 206.